Igen et bredt forlig om budgettet i Aalborg.

Selv om politikerne i Aalborg afsætter masser af ekstra millioner til skolerenoveringer næste år, må en række skoler stille sig om bag i køen og vente på, at det på et tidspunkt bliver deres tur. - Der er nogle skoler, som har haft forventninger i flere år, som nu kommer til at vente til 2009. Det er ærgerligt, og man burde egentlig sætte flere penge af til skolerne. Men det her er det bedst mulige, siger Mariann Nørgaard til P4 Nordjylland. Partierne er enige om at bruge 35 millioner kroner mere end planlagt på skolerne. Skolerådmand Henrik Thomsen fra SF er glad for de ekstra millioner, men erkender, at det er nødvendigt med en hård prioritering. De ekstra skole-millioner er en del af det brede forlig om budget 2008, som samtlige seks partier indgik torsdag. Det betyder bl.a. at skatten holdes i ro - for 17. år i træk.